b'\n_START_ARTICLE_\nZdravljenje s pijavkami\n_START_PARAGRAPH_\nZa zdravljenje s pijavkami najpogosteje uporabljamo evropsko medicinsko pijavko (lat.: Hirudo medicinalis - zato se terapija imenuje tudi hirudizem  ). Ostale vrste iz rodu Hirudo, ki se tudi uporabljajo kot medicinske pijavke so \xc5\xa1e: H.orientalis, H.troctin in H.verbana.\n_START_SECTION_\nMorfologija\n_START_PARAGRAPH_\nPijavke spadajo h kolobarnikom (so bli\xc5\xbenji sorodnik de\xc5\xbeevnika), so 3 do 5\xc2\xa0cm velike (popolnoma razviti odrasli lahko zrastejo tudi do 20\xc2\xa0cm), zelene, rjave ali zeleno-rjave. Na obeh koncih imajo sesalke, z eno se dr\xc5\xbeijo na podlago, v drugi pa imajo 3 hrustan\xc4\x8dne \xc4\x8deljusti s pribli\xc5\xbeno 100 majhnimi zobmi. Ob ugrizu pustijo na ko\xc5\xbei znak \xe2\x80\x93 na glavo obrnjen Y v krogu. Ko prebodejo ko\xc5\xbeo in sprostijo v kri antikoagulante (hirudin) in anestetike, za\xc4\x8dnejo sesati kri. Velike odrasle \xc5\xbeivali lahko v enem obroku zau\xc5\xbeijejo 10-krat ve\xc4\x8d krvi kot same tehtajo, v povpre\xc4\x8dju pa je zau\xc5\xbeijejo 5-15 ml. Na gostitelju ostanejo od 30 minut do 6 ur. Brez hrane lahko potem pre\xc5\xbeivijo tudi eno leto. Medicinske pijavke so hermafroditi. Razmno\xc5\xbeujejo se spolno, jaj\xc4\x8deca odlagajo blizu vode in v sen\xc4\x8dna, vla\xc5\xbena podro\xc4\x8dja  .\n_START_SECTION_\n\xc5\xbdivljenjski prostor in ekologija\n_START_PARAGRAPH_\nNjihov habitat je skoraj celotna Evropa, do Azije (Kazahstan, Uzbekistan). Zdaj se njihovo \xc5\xa1tevilo zmanj\xc5\xa1uje \xe2\x80\x93 eden od razlogov za to je zmanj\xc5\xa1evanje njihovega \xc5\xbeivljenjskega prostora zaradi izsu\xc5\xa1evanja, pa tudi nadomestitev konjev v kmetijstvu (konji so bili njihov ljub\xc5\xa1i vir hrane) s stroji. Rezultat tega je, da je vrsta zdaj obravnavana kot ogro\xc5\xbeena \xe2\x80\x93 Evropska medicinska pijavka je za\xc5\xa1\xc4\x8ditena skoraj na vsem svojem naravnem \xc5\xbeivljenjskem prostoru .\n_START_SECTION_\nV\xc4\x8dasih\n_START_PARAGRAPH_\nTerapija s pijavkami je eden najstarej\xc5\xa1ih znanih na\xc4\x8dinov izlo\xc4\x8danja strupov iz telesa  . Prva medicinska uporaba pijavk naj bi bila v anti\xc4\x8dni Indiji, leta 1000 p.n.\xc5\xa1. Uporabljali so jih za zdravljenje zelo razli\xc4\x8dnih bolezni (glavoboli, u\xc5\xa1esne infekcije, hemoroidi)  . V srednjem veku so jih uporabljali za pu\xc5\xa1\xc4\x8danje krvi (da bi bili telesni sokovi znova v ravnovesju \xe2\x80\x93 po Hipokratu). Germanska ljudstva so jih uporabljala pri zdravljenju vnetij, hematomov, depresij in migrene. Zlata doba terapije s pijavkami je bila v 18. stoletju. V Franciji so pri terapiji bolniku na telo namestili kar 30 pijavk naenkrat. V 19. stoletju so iz Nem\xc4\x8dije v Ameriko izvozili 30 milijonov pijavk, prav toliko pa so jih imeli tudi za lastno uporabo. Ta vrsta terapije je bila izpodrinjena proti koncu 19. stoletja . Jugoslavija je \xc5\xa1e leta 1950 izvozila 2800\xc2\xa0kg pijavk\n_START_SECTION_\nDanes\n_START_PARAGRAPH_\nUporaba medicinskih pijavk zdaj do\xc5\xbeivlja preporod v mikrokirurgiji. Uspe\xc5\xa1no zmanj\xc5\xa1ajo koagulacijo krvi, sprostijo venski pritisk iz zastajajo\xc4\x8de krvi (pri venski insuficienci), pri rekonstrukcijski kirurgiji pa so uporabne, ker stimulirajo cirkulacijo krvi v ponovno pritrjenih delih telesa (prsti, u\xc5\xa1esa, nos, noga, roka ). Njihov terapevtski u\xc4\x8dinek ni zaradi izsesane krvi, temve\xc4\x8d zaradi kontinuirane in stalne krvavitve po odstranitvi pijavke  ._NEWLINE_Pijavke lahko odstranijo zastalo kri in tako prepre\xc4\x8dijo nastanek gangrene _NEWLINE_Ker je hirudina v pijavkah zelo malo, bi bilo pridobivanje le-tega iz pijavk nesmiselno. Hirudin (in podobne substance) pridobivajo z rekombinantno tehnologijo. Razvili so tudi \xc5\xbee\xc2\xa0\xc2\xbbmehanske pijavke\xc2\xab, ki spro\xc5\xa1\xc4\x8dajo heparin in delujejo enako kot medicinske pijavke, vendar pa \xc5\xa1e niso tr\xc5\xbeno dostopne  .\n_START_SECTION_\nU\xc4\x8dinki\n_START_PARAGRAPH_\nAntikoagulacijski (hirudin); tromboliti\xc4\x8dni; protivnetni; vazodilatatorski (histaminu podobne snovi, acetilholin, inhibitorji karboksipeptidaze A); bakteriostati\xc4\x8dni in anesteti\xc4\x8dni\n_START_SECTION_\nBioaktivne substance v medicinskih pijavkah\n_START_PARAGRAPH_\nHirudin, hialuronidaza, psevdohuridin, destabilaza, apiraza, bdellini, eglini, kininaze, histaminu podobne snovi, kolagenaza, pijavkini prostanoidi, inhibitor kalikreina v plazmi, proteaze, lipoliti\xc4\x8dni encimi, inhibitorji Xa faktorja, trigliceridaze, holesterol esteraze, lipaze\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i zaplet je podalj\xc5\xa1ana krvavitev (ki pa jo lahko pozdravimo). Pojavijo se lahko tudi alergijske reakcije in bakterijske infekcije. Pogost zaplet je tudi pruritus oz. srbe\xc4\x8dica\n_START_SECTION_\nPostopek\n_START_PARAGRAPH_\nCeloten postopek traja 1-2 uri. Ko\xc5\xbeo predhodno o\xc4\x8distimo, odstranimo vsa kozmeti\xc4\x8dna sredstva in poskrbimo za dobro prekrvavljenost ko\xc5\xbee. Bolnik le\xc5\xbei, terapevt pa mu med tem na telo nanese 10 pijavk (na otroke manj). Najbolj enostavno jih je nanesti s stekleno cevjo, lahko tudi z roko, nikakor pa ne s pinceto. Potem moramo paziti, da ne bi sama zlezla kam drugam (o\xc4\x8di, telesne votline). Ker lahko prena\xc5\xa1ajo infekcije, dobimo medicinske pijavke v lekarnah na recept in so za enkratno uporabo. (Rp. Hirudo med. Nr. X). Priporo\xc4\x8dljivo jih je kupiti nekaj ve\xc4\x8d, saj nekatere ne grizejo rade ._NEWLINE_Pijavke nerade grizejo pri: mrzli ko\xc5\xbei, kadilcih in starej\xc5\xa1ih ljudeh .\n_START_SECTION_\nIndikacije za terapijo s pijavkami\n_START_PARAGRAPH_\nTromboflebitis, posttromboza, fleotromboza; visok krvni pritisk, hemoroidi, hematomi; poapnenje \xc5\xbeil, artroza, revma, obrabljeni sklepi; protin; mi\xc5\xa1i\xc4\x8dni kr\xc4\x8di, zvini; bole\xc4\x8dine v kri\xc5\xbeu, glavobol/migrena; tinitis, vnetje u\xc5\xa1esa, \xc5\xa1umenje v u\xc5\xa1esih; vnetje \xc5\xbeil, kr\xc4\x8dne \xc5\xbeile (varice); vnetje \xc5\xbeol\xc4\x8dnih poti, vnetje \xc5\xbeol\xc4\x8dnika; turi (tvori)\n_START_SECTION_\nKontraindikacije\n_START_PARAGRAPH_\nTerapija je prepovedana za nose\xc4\x8dnice in mal\xc4\x8dke. Primerna ni niti za bolnike z motnjo strjevanja krvi (npr. hemofilijo), krvnimi boleznimi (primarne in sekundarne anemije), sladkorno boleznijo, za ljudi, ki jemljejo zdravila za red\xc4\x8denje krvi ali z alergijo na hirudin. Zdravljenje s pijavkami je kontraindicirano tudi pri pacientih z virusom HIV in AIDSom ter za paciente na imunosupresivih.\n_START_SECTION_\nNevarnosti\n_START_PARAGRAPH_\nZdravnica iz avstrijskega mesta Korneuburg blizu Dunaja je pri zdravljenju 86-letne \xc5\xbeenske uporabila terapijo s pijavkami, ki se prisesajo na telo in pijejo kri. A zdravnica je pri zdravljenju na pacientkino telo polo\xc5\xbeila toliko pijavk, da so starko ubile. To\xc5\xbeilstvo 56-letni zdravnici o\xc4\x8dita, da pred pri\xc4\x8detkom eksperimentalnega zdravljenja ni upo\xc5\xa1tevala pacientkinih let. Zdravnici, ki zanika vse obto\xc5\xbebe, grozi triletna zaporna kazen. Sodni proces se je sicer pri\xc4\x8del \xc5\xbee lani, a je bil prekinjen zaradi zbiranja mnenj strokovnih pri\xc4\x8d o u\xc4\x8dinkih terapije s pijavkami pri starej\xc5\xa1ih pacientih .\n_START_SECTION_\nZanimivosti\n_START_PARAGRAPH_\nTudi Demi Moore je privr\xc5\xbeenka razstrupljanja telesa, ki vklju\xc4\x8duje pijavke. V Avstriji je opravila ve\xc4\x8d terapij s pijavkami.\xc2\xa0\xc2\xbbTo niso bile navadne pijavke, ampak posebne medicinske pijavke. Imajo posebne encime, ki ob ugrizu preidejo v telo. Kmalu po tem se ti popravita zdravje in videz, saj se kri o\xc4\x8disti \xc5\xa1tevilnih strupov. Postopek je slede\xc4\x8d: preprosto se ule\xc5\xbee\xc5\xa1 v kad z vodo in s pijavkami, ki se ti kmalu prisesajo na telo in za\xc4\x8dnejo delati. Na za\xc4\x8detku sem se po\xc4\x8dutila prav grozno, saj sem ob\xc4\x8dutila njihove ugrize, v vodi sem zagledala made\xc5\xbee krvi, pijavke pa so se ob tem za\xc4\x8dele debeliti. Ko se popolnoma napijejo krvi, same odstopijo od tebe,\xc2\xab\xc2\xa0je Demi Moorova povedala v pogovornem \xc5\xa1ovu Davida Lettermana.'